เงินบาทเปิด 31.90/92 ร่วงตามยูโร
ธนาคารซีไอเอ็มบีไทย รายงาน เงินบาทเปิด 31.90/92 ร่วงตามยูโร คาดวันนี้มีโอกาสทดสอบระดับ 32 บาท
31 พ.ค. 2555

ธนาคารซีไอเอ็มบีไทย รายงาน เงินบาทเปิด 31.90/92 ร่วงตามยูโร คาดวันนี้มีโอกาสทดสอบระดับ 32 บาท
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 31.90/92 บาท/ดอลลาร์ อ่อนค่าลงจากช่วงเย็นวานนี้ที่ปิดตลาดที่ระดับ 31.85/87 บาท/ดอลลาร์
แนวโน้มการเคลื่อนไหวของเงินบาทวันนี้มีทิศทางที่อ่อนค่าต่อตามสกุลเงินยูโร จากความกังวลของนักลงทุนในปัญหาของสเปน ไม่ว่าจะเป็นกรณีที่อัตราผลตอบแทนพันธบัตรรัฐบาลของสเปนที่พุ่งขึ้นไปในระดับสูง รวมทั้งกรณีปัญหาในภาคธนาคารของสเปน ในขณะที่ปัจจัยทางการเมืองในประเทศของไทยเอง เช่น การชุมนุมคัดค้านร่าง พ.ร.บ.ปรองดองแห่งชาตินั้น ไม่ได้ส่งผลต่อการเคลื่อนไหวของค่าเงินมากนัก
"เงินบาทวันนี้คงอ่อนค่าตามยูโร จากความกังวลของปัญหาในสเปน...ปัจจัยการชุมนุมในประเทศคงมีผลบ้างเล็กน้อย แต่ไม่มาก" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.80/84 เยน/ดอลลาร์ ส่วนเงินยูโรอยู่ที่ระดับ 1.2773/2777 ดอลลาร์/ยูโร
นักบริหารเงิน คาดว่า เงินบาทในวันนี้มีโอกาสอ่อนค่าไปทดสอบที่ระดับ 32.00 บาท/ดอลลาร์ โดยมองกรอบไว้ที่ 31.85-32.00 บาท/ดอลลาร์